Սոֆի Վիլմես

Սոֆի Վիլմես (, ), բելգիացի պետական և քաղաքական գործիչ, ֆրանսիական համայնքի ներկայացուցիչ, «Բարեփոխիչ շարժում» կուսակցության անդամ, Բելգիայի վարչապետ 2019 թվականի հոկտեմբերի 27-ից (առաջին կինն այդ պաշտոնում Բելգիայի պատմության մեջ):

Կենսագրություն 
Ծնվել է 1975 թվականի հունվարի 15-ին Էքսելում։ Լուվենի կաթոլիկ համալսարանի տնտեսագիտության պրոֆեսոր Ֆիլիպ Վիլմեսի ընտանիքում, ով նաև Ազգային բանկի տնօրենների խորհրդի անդամ էր և մի քանի նախարարների աշխատակազմի աշխատակից։ 18 տարեկանում Սոֆին միայնակ մեկնել է Լատինական Ամերիկայում երկամսյա ճանապարհորդության, բայց վերադառնալուց հետո, այնուամենայնիվ, ավարտել է հասարակայնության հետ կապերի ուսումնասիրման ինստիտուտը։ Որոշ ժամանակ աշխատել է գովազդային գործակալությունում և Եվրոպական հանձնաժողովի աշխատակազմում՝ զբաղվելով ֆինանսական հարցերով։

Քաղաքական կարիերա 
Քաղաքականություն մտել է 2000 թվականին, երբ, աշխատելով տեղի ակտիվիստ Էրիկ Անդրեի թիմում, ազատական բարեփոխումների կուսակցության ցուցակով ընտրվել է Ուկկել քաղաքի մունիցիպալ խորհուրդ։ Այնուհետև որոշ ժամանակ աշխատել է մասնավոր փաստաբանական բյուրոյում, սակայն Սինտ-Գենեզիուս-Ռոդ տեղափոխվելուց հետո այնտեղ զբաղեցրել է քաղաքապետի օգնականի պաշտոնը։ 2013 թվականին ղեկավարել է Ֆլամանդական Բրաբանտ նահանգում բարեփոխական շարժման կազմակերպությունը և մտել գավառական խորհուրդ։ 2014 թվականի մայիսի 25-ի խորհրդարանական ընտրություններին նախապատրաստվելիս առաջին տեղն Է զբաղեցրել ռեզերվային ցուցակում և, երբ պատգամավոր ընտրված Դիդյե Ռեյնդերսը 2014 թվականի հոկտեմբերին նախընտրեց շարունակել աշխատանքը կառավարությունում, ստացել է նրա մանդատը։

2015 թվականի սեպտեմբերի 22-ին Միշելի առաջին կառավարությունում զբաղեցրել է բյուջեի դաշնային նախարարի պաշտոնը, որը պատասխանատու է Ազգային վիճակախաղի կազմակերպման համար։

Բելգիայի վարչապետ 
2019 թվականի հոկտեմբերի 27-ին Շառլ Միշելի հրաժարականից հետո բելգիացիների թագավոր Ֆիլիպը Սոֆի Վիլմեսին պաշտոնապես վարչապետ է նշանակել։ Վիլմեսը ժառանգել է ծանր քաղաքական ճգնաժամը՝ 2018 թվականի դեկտեմբերից իշխող կոալիցիայի փլուզումից հետո դաշնային կառավարությունը գործում է սահմանափակումներով, և 2019 թվականի մայիսին կայացած խորհրդարանական ընտրությունները չեն փոխել իրադրությունը, քանի որ կազմի մասնատվածության պատճառով նոր խորհրդարանը նույնպես չի կարողացել ձևավորել կաբինետ (2019 թվականի հոկտեմբերի սկզբին տապալվեցին Նոր ֆլամանդական դաշինքի և ֆրանսախոս Սոցիալիստական կուսակցության միջև կոալիցիոն բանակցությունները)։

Անձնական կյանք 
2009 թվականի մայիսի 29-ին Սոֆի Վիլմեսն ամուսնացել է ավստրալիացի Քրիստոֆեր Սթոունի հետ, որը ղեկավարում է գովազդային ընկերությունը։ Նա առաջին ամուսնությունից որդի ունի՝ Ջոնաթանը, իսկ նոր ամուսնությունից ծնվել են երեք դուստրեր՝ Վիկտորիան, Շառլոտան և Էլիզաբեթը։

Ծանոթագրություններ 

Պետության գործող ղեկավարներ
20-րդ դարի կին քաղաքական գործիչներ
Բելգիացի տնտեսագետներ